ส่วนที่ 1

ข้อมูลสรุป (Executive Summary)

บริษัทเริ่มดำเนินธุรกิจตั้งแต่ปี 2528
เป็นผู้ผลิตและส่งออกน้ำยางข้นรายใหญ่ที่สุดของประเทศไทยและของโลก
มีความสามารถในการผลิตน้ำยางข้นปีละ 250,000 ตัน
สินค้าของบริษัทเป็นที่รู้จักดีในอุตสาหกรรมน้ำยางข้นและผลิตภัณฑ์ยางพาราในนาม “ไทยรับเบอร์”
นอกจากนี้บริษัทในเครือดำเนินธุรกิจ โรงงานผลิตเส้นด้ายยางยืด สวนยางพารา และ
เป็นนายหน้าในตลาดสินค้าเกษตรล่วงหน้า
ซึ่งการดำเนินธุรกิจของบริษัทและบริษัทในเครือเป็นธุรกิจครบวงจรตั้งแต่ปลูกสวนยางจนถึงการจำหน่ายสินค้ายางสำเร็จรูป

ธุรกิจหลักของบริษัทคือ ธุรกิจผลิตน้ำยางข้น ปัจจุบันมีโรงงานผลิตน้ำยางข้นในกลุ่ม 9 โรงงาน
ตั้งอยู่ในหลายพื้นที่ทั้งภาคใต้ ตะวันออก และ ตะวันออกเฉียงเหนือของประเทศไทย
ซึ่งเป็นแหล่งพื้นที่ปลูกยางที่สำคัญของประเทศไทย ประเทศไทยเป็นผู้ผลิตวัตถุดิบรายใหญ่ของโลก
สามารถผลิตยางธรรมชาติได้ปีละ 3,080,000 ตัน น้ำยางข้น เป็นวัตถุดิบ สำหรับการผลิต
ถุงมือยาง ถุงยางอนามัย เส้นด้ายยางยืด ที่นอนยางพารา และ ของใช้ทางการแพทย์
ซึ่งเป็นผลิตภัณฑ์ยางพาราที่มีราคาไม่สูง ความต้องการน้ำยางข้นมีทั้งในประเทศและต่างประเทศ
ซึ่งจัดได้ว่าน้ำยางข้นเป็นสินค้าที่มีความเกี่ยวข้องในชีวิตประจำวันของมนุษย์ทุกเพศทุกวัยดังนั้นความต้องการน้ำยางข้นจะเป็นไปตามปริมาณประชากรของโลก
ทำให้อุปสงค์ของผลิตภัณฑ์ยางที่ทำจากน้ำยางข้นเพิ่มขึ้นตามจำนวนประชากรโลกที่เพิ่มขึ้น
ได้รวดเร็วกว่าสินค้ายางพาราประเภทอื่นๆ

ธุรกิจเส้นด้ายยางยืด ปัจจุบันบริษัทมีโรงงานผลิตเส้นด้ายยางยืด 1 โรงงาน กำลังการผลิตต่อปี
13,000 ตัน เป็นธุรกิจที่มีการส่งออก 95% ตลาดหลักที่สำคัญได้แก่ ประเทศจีน ฮ่องกง
ประเทศในแถบอาหรับและยุโรป ความต้องการเส้นด้ายยางยืดเติบโตในประเทศจีนมากขึ้นในช่วง 5
ปีที่ผ่านมาเนื่องจากความได้เปรียบด้านค่าแรงงานและการปริมาณการผลิตที่มากทำให้เกิดความได้เปรียบได้ต้นทุน
(Economy of Scale) อีกทั้งโครงการสนับสนุนจากทางรัฐบาลจีนในการส่งเสริมการลงทุน
ทำให้ธุรกิจผลิตเสื้อผ้ามีการเติบโตอย่างต่อเนื่องและเป็นประเทศที่มีการส่งออกผลิตภัณฑ์เสื้อผ้าอันดับ
1 ของโลก ทางบริษัทเป็นผู้ผลิตเส้นด้ายรายหนึ่งที่มีการส่งออกไปยังตลาดจีนอย่างต่อเนื่อง
และคาดว่ายังมีแนวโน้มสดใสในการส่งออก
เนื่องจากประเทศจีนเป็นประเทศที่มีอัตราการเติบโตทางเศรษฐกิจที่ดีและสภาวะทางการเงินของประเทศที่ดี

ธุรกิจสวนยางพารา เป็นธุรกิจที่บริษัทมีแผนงานเน้นขยายการเติบโตอย่างสูง ตั้งแต่ปี 2548
เพื่อเพิ่มรายได้จากธุรกิจต้นน้ำให้แก่บริษัท โดยมีเป้าหมายการปลูกสวนยางพาราในแปลงใหม่จำนวน
20,000 ไร่ จากเดิมที่มีสวนยางพาราเพียง 3,000 ไร่ ซึ่งคาดว่า
ในแปลงใหม่จะได้น้ำยางสดประมาณปีละ 20,000 ตันในปีที่ให้ผลผลิตเต็มที่
นอกจากได้รับผลตอบแทนจากการทำสวนยางพาราแล้ว
ยังได้เนื้อไม้ยางพาราที่สามารถจำหน่ายให้แก่ธุรกิจผลิตเฟอร์นิเจอร์
เป้าหมายหลักในการดำเนินธุรกิจนี้เพื่อ

1.ลดความผันผวนของราคาวัตถุดิบ เนื่องจากยางพาราเป็นสินค้าโภคภัณฑ์
เพราะยางพารามีฤดูกาลเก็บเกี่ยว
และผู้บริโภคเป็นทั้งผู้ผลิตผลิตภัณฑ์ยางพาราในประเทศและต่างประเทศ
มีการจำหน่ายกันอย่างแพร่หลาย นอกจากนี้ยางพารายังมีการจำหน่ายในตลาดล่วงหน้า
ทำให้ราคาวัตถุดิบมีความผันผวนตามความต้องการ และ ฤดูกาล
การลดความผันผวนโดยลงทุนในธุรกิจต้นน้ำจะทำให้บริษัทมีโอกาสสร้างรายได้และกำไรเพิ่มขึ้น

2.การสร้างสิ่งแวดล้อมให้ดีขึ้น เนื่องจากต้นยางพารามีวงจรชีวิตยาวนานกว่า 25 ปี
เป็นพืชที่สามารถดูซับสารคาร์บอนไดออกไซด์ ที่ก่อให้เกิดปัญหาเรือนกระจก
ซึ่งเป็นสาเหตุของปัญหาโลกร้อน ที่ทำให้จุลชีวสารต่างๆ บนโลกเปลี่ยนแปลงไป
ด้วยสาเหตุนี้นอกจากบริษัทเป็นผู้ดำเนินการปลูกสวนยาง
บริษัทยังเป็นผู้ให้คำปรึกษาแก่เกษตรผู้สนใจในการปลูกยางพาราอีกส่วนหนึ่ง และ
ยังมีโครงการต่อเนื่อง ได้แก่ การปลูกหญ้าแฝก และ การทำฝายทดน้ำ

3.การสร้างงานและรายได้ให้แก่ชุมชน
เนื่องจากการปลูกสวนยางเป็นการใช้แรงงานดังนั้นบริษัทมีความประสงค์จะจ้างงานในพื้นที่
เพื่อก่อให้เกิดรายได้หมุนเวียนในชุมชน อีกทั้งมีการสอนวิธีการทำสวนยาง การกรีดยาง
อบรมวิธีการใส่ปุ๋ยและสารเคมี และ เป็นอีกทางหนึ่งในการสร้างเศรษฐกิจชุมชน

ผลการดำเนินงานในรอบปีที่ผ่านมา

ธุรกิจยางพาราเป็นธุรกิจที่มีความผันผวนด้านราคาสูง จากสถิติราคายางแผ่นรมควันชั้น 3 ตั้งแต่ปี
2545 เป็นต้นมา ราคายางพาราได้ปรับตัวสูงขึ้นอย่างต่อเนื่อง จากระดับราคาที่ 20 บาท/กก.
มาเป็น 109 บาท/กก. สาเหตุส่วนหนึ่งของความผันผวนในปี 2551
เกิดจากการเก็งกำไรของนักกำไรในตลาดซื้อขายล่วงหน้า และ ที่ผ่านมาตั้งแต่ปี 2548
จะเห็นได้ว่าราคายางพารามีราคาขึ้นลงสัมพันธ์กับราคาน้ำมันดิบในตลาดซื้อขายล่วงหน้า
ด้วยเหตุผลดังกล่าวทำให้ราคายางพาราปรับตัวสูงขึ้นมากและปรับตัวลดลงมากภายในปี 2551
ตามการเปลี่ยนแปลงของแนวโน้มราคาน้ำมันดิบ
ภาวการณ์ดังกล่าวส่งผลกระทบต่อผู้ผลิตในอุตสาหกรรมยางพารา ทำให้กำลังซื้อลดลง และ
การบริหารสินค้าคงเหลือให้มีประสิทธิภาพเป็นเรื่องกระทำได้ยาก ผลการดำเนินงานของบริษัท
จึงได้รับผลขาดทุนจากความผันผวนอย่างมากของราคายางพารา

ภาพรวมผลการดำเนินงานในปี 2551 บริษัทและบริษัทในเครือมีรายได้รวม 9,041.40 ล้านบาท
เพิ่มขึ้น 809.81 ล้านบาทหรือ 9.84% แต่ต้นทุนขายและค่าใช้จ่ายรวมอยู่ที่ 9,246.39 ล้านบาท
เพิ่มขึ้น 1,013.70 ล้านบาท หรือ 12.31% จึงเกิดผลขาดทุนสุทธิ 205 ล้านบาท
ขาดทุนเพิ่มขึ้นจากปีก่อน 203.90 ล้านบาท สินทรัพย์รวมอยู่ที่ 3,719.55 ล้านบาท ลดลง
1,130.02 ล้านบาท หรือ 23.30% หนี้สินรวมอยู่ที่ 2,898.77 ล้านบาท ลดลง 859.78 ล้านบาท
หรือ 22.88% และส่วนผู้ถือหุ้นรวมอยู่ที่ 820.78 ล้านบาท ลดลง 270.24 ล้านบาท หรือ 24.77%
สาเหตุของการลดลงในสินทรัพย์และหนี้สิน มาจากราคายางพารา ณ
สิ้นปีที่ปรับตัวลดลงมากเมื่อเทียบกับช่วงต้นปี ส่วนของผู้ถือหุ้นลดลง
เพราะผลขาดทุนจากความผันผวนของราคายางพารา